Voosi kurk

Voosi kurk on väin Läänemeres Vormsi saare ja Noarootsi poolsaare vahel. Ta eraldab Vormsi saart Mandri-Eestist ja ühendab Väinamerd Läänemere avaosaga. Halduslikult jääb väin Lääne maakonda Lääne-Nigula ja Vormsi valda. Voosi kurk jääb Väinamere hoiualale. Väina veepeegli pindala on 20,6 km². Väina jäävad mitmed väikesaared: Nätegrunne, Seasaar, Ulassaar (rootsi Olasäurn), Väike-Tjuka saar.

Voosi kurk on laevatatav kuni 3 meetrise süvisega alustega. Laevatee pikkus on 18,7 km ja laius on vähemalt 100 m. Minimaalne sügavus on 3,1 m. Voosi kurgu navigatsiooniperiood, mil lateraalmärkidega on tagatud laevatee tähistus, on 01.05‒31.10.

Liigisõna kurk esineb maa- või veekitsuste (väinade) nimedes. Einbis on Voosi ühe külaosa nimi, kus asus varem Voosi kõrts, mille kaudu sõideti Vormsile. Carl Russwurm on kõrtsi nime (rootsi keeles Osö, 1798 Osö, 1855 Wosö, Wôse) tuletanud sõnast ås + ö. Rootsi keeles on ås voor, oos, vallseljak, tagumine osa tähistab aga saart. Oletatavasti on kõrts ja külaosa omal ajal väinale nime andnud.Eesti kohanimede leksikon

Voosi kurgu keskkonnaregistri kood oli VEE3316000.

Viited

 Välislingid 


Kategooria:Läänemere väinad
Kategooria:Eesti väinad
Kategooria:Lääne-Nigula vald
Kategooria:Vormsi vald